Jurginiškiai

Jurginiškiai – kaimas Kauno rajono savivaldybėje, į pietryčius nuo Mauručių. Garliavos vidurinės mokyklos skyrius. Per kaimą teka upelis Spudupis (Keklio intakas, Jiesios baseinas). Šalia eina greitkelis .

Istorija 

Seniau Jurginiškių kaimą sudarė penki atskiri kaimeliai – Vilkai, Spūdžiai, Černevičiai, Mickevičiai ir Buzai. Panaikinus baudžiavą gatviniai kaimeliai buvo padalyti į vienkiemius, o XX a. 8 deš. pradžioje gyventojai iš vienkiemių buvo priversti keltis į dabartinę gyvenvietę, kurioje atsirado Jočionių, Žemaičių, Alaburdų, Girdauskų, Gylių, Benešiūnų, Šleinių, Adomulių, Astrauskų, Katkūnų, Bereišų, Juravičių, Čibirkų, Pauliukevičių, Žilinskų, Kregždžių ir kitų šeimų sodybos.

1919 m. iš Jurginiškių kaimo kilę jaunuoliai Juozas (g. 1899) ir Simas (g. 1902) Kleizos, Juozas Kregždys (1897–1919), Antanas Mickevičius (g. 1902), Jonas Audijaitis (g. 1900), Jurgis Storpirštis (g. 1892), Simas Žilinskas (g. 1896) tapo Lietuvos kariais savanoriais.

XX a. tarpukariu pastatyta Jurginiškių pradinė mokykla. 1934 m. gruodžio 16 d. prie Jurginiškių pradžios mokyklos įsisteigė šaulių būrys, į kurį iškart įsirašė 25 nariai. Mokytojai Stasys Steponavičius ir Jonas Katkūnas irgi jais tapo. Šauliai aktyvino kaimo kultūrinį gyvenimą: mokyklos salėje statė spektaklius, vakaronėse šokdavo ir tautinius šokius, gražiai dainuodavo, prenumeravo daug periodinių leidinių.

Stalino laikais daug ūkininkų šeimų: Adomulių, Jono Čibirkos, Leono ir jo brolio Vyto Jočionių, Viktoro Juravičiaus, Kiškių, Mickevičių, taip pat keturios Pažėrų giminės šeimos ir dar kitos buvo ištremtos į Sibirą. Kai kurie ten ir mirė. Mauručių geležinkelio stoties bėgių atšakoje stovėdavo gyvulinių vagonų sąstatas, paruoštas žmonių trėmimui į Sibirą. Paskutinis toks sąstatas buvo paruoštas 1953 m. pavasarį, bet Stalino mirtis 1953 m. sustabdė masinius trėmimus.

Gyventojai

Žymūs žmonės 
 Jurginiškių ir Mauručių sanglaudoje išlikę Vidaus reikalų ministro Kazio Skučo ir solisto Antano Kučingio tėviškių atskiri pastatai.
 Iš Jurginiškių kaimo Pauliukevičių giminės yra kilę aktoriaus Jono Kavaliausko močiutė ir Vilkaviškio dekano, kunigo Vytauto Vaitausko mama Anastazija Pauliukevičiūtė, Antano Pauliukevičiaus, Noreikiškių dvaro buvusio urėdo anūkė, Marijonos Pauliukevičiutės-Vaičiulienės dukra Rūta Vaičiulytė, Kauno medicinos universiteto docentė, medicinos mokslų daktarė, gydytoja kardiologė.
 Jurginiškiuose gimė Antanas Gylys (1894–1966), Lietuvos gydytojas psichiatras, daktaras.
 Jurginiškių kaime Agotos Juravičiūtės-Žemaitienės ir Lietuvos savanorio, Jurginiškių k. šaulių būrio vado Antano Žemaičio (1900–1976) šeimoje gimė ir užaugo rezistentas, kovotojas už Lietuvos laisvę Vytautas Žemaitis-Saulius (1927–1948), žuvęs Čiudiškių kaime (Išlaužo apyl.). Jo brolis Leonardas Žemaitis (1926–1989) – politinis kalinys.

Šaltiniai 

Kauno rajono savivaldybės gyvenvietės